Fiat 500 (2007)

Το Fiat 500 ή Fiat Nuova 500 («Νέο 500» στα ιταλικά) είναι ένα αυτοκίνητο πόλης της κατηγορίας Α, που παράγεται από την ιταλική αυτοκινητοβιομηχανία Fiat, από τον Σεπτέμβριο του 2007 έως σήμερα. Το μοντέλο κέρδισε τον τίτλο του Ευρωπαϊκού Αυτοκινήτου της Χρονιάς για το 2008.Car of the year 2008 - Fiat 500

Το Nuova 500 είναι η αναβίωση του θρυλικού Fiat 500 που κατασκευάστηκε μεταξύ του 1957 και του 1975. Το ντιζάιν του παραπέμπει άμεσα στο κλασικό «πεντακοσαράκι», με αποτέλεσμα να διατηρεί την hatchback 2 όγκων, 4-θέσια διάταξη. Από την άλλη, τόσο ο κινητήρας, όσο και η μετάδοση της κίνησης στο νέο 500 είναι μπροστά, κοινώς «όλα εμπρός», σε αντίθεση με τη διάταξη «όλα πίσω» του αρχικού 500. Άμεση συνέπεια, είναι η τοποθέτηση του χώρου αποσκευών στο πίσω μέρος και, ως αποτέλεσμα, το Nuova 500 είναι τρίπορτο αντί δίπορτο. Επίσης, οι διαστάσεις του νέου Fiat 500 έχουν αυξηθεί σημαντικά ως προς τον κλασικό πρόγονό του, για λόγους παθητικής ασφάλειας και ευρυχωρίας.

Όπως είχε συμβεί και με το Fiat 500 του 1957 - 1975, το Fiat Nuova 500 σημείωσε επίσης τεράστια εμπορική επιτυχία σε όλα τα κράτη της Ευρώπης, μεταξύ των οποίων και στην Ελλάδα. Παράλληλα, γνώρισε απήχηση και σε αγορές άλλων ηπείρων και συνολικά διατίθεται επίσημα σε πάνω από 100 χώρες διεθνώς. Το εκατομμυριοστό αντίτυπο του μοντέλου κύλησε από τη γραμμή παραγωγής στις 19 Νοεμβρίου 2012. Επίσης, μέχρι την ημερομηνία αυτή οι συνολικές πωλήσεις του στη Βόρεια Αμερική είχαν ξεπεράσει τα 73.000 αντίτυπα.The 1 millionth Fiat 500 rolls off the production line. fiatpress.com. 2012. http://www.fiatpress.com/press/article/115367 . Ανακτήθηκε στις 2012-11-20. Το 2017, έφτασε τα 2 εκατομμύρια αντίτυπα, ταυτόχρονα με τη συμπλήρωση 10 ετών στην αγορά.

 Αρχική ιδέα και πραγματοποίηση 

Η αισθητική του Nuova 500 βασίστηκε στο πρωτότυπο αυτοκίνητο (concept car) Fiat Trepiùno, που παρουσιάστηκε στο 74ο Σαλόνι Αυτοκινήτου της Γενεύης, τον Μάρτιο του 2004. Το Trepiùno σχεδιάστηκε από το Σχεδιαστικό Κέντρο Fiat Stile Centre και συγκεκριμένα από τον Roberto Giolito, ο οποίος του προσέδωσε μία έντονα ρετρό εμφάνιση, που παρέπεμπε απευθείας στο δημοφιλές Fiat 500 του 1957 - 1975.

Το όνομα «Trepiùno» είναι μια σύντμηση της φράσης «tre più uno», που σημαίνει «τρία συν ένα» στα ιταλικά. Προήλθε από τη διάταξη των καθισμάτων στο σαλόνι του αρχικού concept car, καθώς δεν ήταν κυριολεκτικά 2+2, αλλά 3+1, δηλαδή για 3 ενήλικες συν 1 παιδί πίσω από το κάθισμα του οδηγού, λόγω του μικρού μήκους του, μόλις στα 3,30 μέτρα.

Η υποδοχή του από το κοινό ήταν ενθουσιώδης και, ως αποτέλεσμα, η Fiat αποφάσισε να αναβιώσει αμέσως τον μύθο του κλασικού 500. Για την αναβίωσή του, χρησιμοποιήθηκε το δάπεδο του Fiat Nuova Panda, αλλά με αξιοσημείωτες ενισχύσεις σε όλο το πλαίσιό του. Παράλληλα, με την χρήση αυτού του σασί, το μήκος του τελικού μοντέλου παραγωγής ανήλθε στα 3,55 μέτρα, δηλαδή κατά 25 εκατοστά μακρύτερο από το πρωτότυπο, επιτρέποντας έτσι την οριστική διαμόρφωση μιας κανονικής 4-θέσιας καμπίνας, αντί για 3+1. Επίσης, για την εξοικονόμηση χρόνου εξέλιξης και κόστους, η Fiat μοιράστηκε τα μηχανικά μέρη του νέου 500 και με την Ford και συγκεκριμένα με το Ford Ka δεύτερης γενιάς του 2008 - 2016. Οι τελικές πινελιές στην αισθητική του μοντέλου παραγωγής, διαμορφώθηκαν επίσης από τον Roberto Giolito, στο Fiat Stile Centre, και για την ακρίβεια υπό την ηγεσία του Frank Stephenson.

Η πρώτη επίσημη ανακοίνωση για το νέο 500 ήρθε στις 5 Μαΐου 2006, όταν η Fiat ανακοίνωσε ότι η παρουσίαση του αυτοκινήτου θα γινόταν οριστικά εντός 500 ημερών, αριθμός σημαδιακός, καθώς συνέπιπτε με το όνομα του μοντέλου. Οι πρώτες φωτογραφίες του, παρουσιάστηκαν επίσημα στις 20 Μαρτίου 2007.

Το πιο σημαδιακό γεγονός πάντως, ήταν ότι η Fiat παρουσίασε το εντελώς νέο 500 στις 4 Ιουλίου 2007, ακριβώς 50 χρόνια μετά την παρουσίαση του πρώτου Fiat 500, που είχε λάβει χώρα στις 4 Ιουλίου 1957. Η τελετή παρουσίασης του νέου 500 ήταν φαντασμαγορική, με 250.000 άτομα να την παρακολουθούν. Ήταν το μεγαλύτερο σόου για λανσάρισμα αυτοκινήτου για ολόκληρη τη δεκαετία του 2000 και προανήγγειλε την εμπορική πορεία του νέου 500. Κατά τη διάρκεια της τελετής, πλήθος από αντίτυπα του Nuova 500 εκτέθηκαν ταυτόχρονα στις πλατείες 30 πόλεων της Ιταλίας, ως επίσημο ντεμπούτο. Η πιο εντυπωσιακή τελετή έλαβε χώρα στο Τορίνο, με τον ποταμό Πάδο να μετατρέπεται κυριολεκτικά σε στάδιο με 6.000 επισκέπτες VIP, ενώ καλλιτεχνική χορογραφία και το κλασικό Fiat 500 του 1957 παρέλασαν δίπλα στο Fiat Nuova 500. Η τελετή αυτή μεταδόθηκε ζωντανά από το ιταλικό Canale 5 και είχε online μετάδοση από το fiat500.com, την οποία και παρακολούθησαν 100.000 θεατές.


 Συναρμολόγηση 

Η μαζική παραγωγή του σημερινού Fiat 500 ξεκίνησε τον Σεπτέμβριο του 2007 και το μοντέλο κυκλοφόρησε στην Ευρώπη σχεδόν αμέσως - ενδεικτικώς, στη Γερμανία έφτασε στην αγορά της χώρας στις 27 Οκτωβρίου. Κατασκευάζεται στο Τίχι, Πολωνία, από την κοινοπραξία Fiat Auto Poland S.A. και παράλληλα με το Fiat Nuova Panda και τη δεύτερη γενιά του Ford Ka, του 2008 - 2016. Και τα τρία αυτά μοντέλα βασίζονται στο ίδιο σασί, έχοντας μάλιστα και το ίδιο μήκος.

Από το 2010, επίσης, το 500 παράγεται και στην Τολούκα, Μεξικό, από τον όμιλο Chrysler Group LLC. Τα αντίτυπα που κατασκευάζονται στην Toluca είναι αυτά που προορίζονται για τις αγορές των ΗΠΑ και του Καναδά. Ως αποτέλεσμα, το νέο 500 ήταν και το μοντέλο που σηματοδότησε την επιστροφή της Fiat στη Βόρεια Αμερική, για πρώτη φορά από το 1984. Μάλιστα από τον Ιούλιο του 2008 το μοντέλο διατίθεται επίσημα και στην Ινδία, ενώ την 1η Ιουλίου 2011 κυκλοφόρησε επίσημα και στην Κίνα.

 Επίπεδα εξοπλισμού 

Από την εισαγωγή, το 2007, έως την ανανέωση του 2015, το Nuova 500 στην Ευρώπη διατέθηκε σε 4 εκδόσεις εξοπλισμού:

 Naked
 Pop
 Lounge
 Sport

Η έκδοση Naked δεν κυκλοφόρησε ποτέ στην Ελλάδα, ούτε γενικώς στη Δυτική Ευρώπη και στη Νότια Ευρώπη, καθώς έχει εμφανώς ελλιπή εξοπλισμό και μάλιστα δεν έχει και τους 7 αερόσακους στάνταρ. Σε όλα αυτά τα κράτη, η βασική έκδοση εξοπλισμού είναι η Pop.

Η έκδοση Lounge έφερε τα στοιχεία εξοπλισμού της Pop, συν φώτα ομίχλης, δερμάτινο τιμόνι με χειριστήρια για το ηχοσύστημα, το σύστημα δορυφορικής πλοήγησης Blue&Me της Fiat, κάθισμα οδηγού ρυθμιζόμενο και σε ύψος, σταθερή γυάλινη οροφή, εξωτερικούς καθρέπτες στο χρώμα του αμαξώματος και ζάντες αλουμινίου 15 ιντσών.

Η έκδοση Sport έφερε τα στοιχεία εξοπλισμού της Lounge, συν ένα πακέτο που η Fiat ονομάζει Sport kit και περιλαμβάνει σπορ καθίσματα, πίσω αεροτομή, χρώμιο στην απόληξη της εξάτμισης και ζάντες αλουμινίου διαφορετικής σχεδίασης. Επιπρόσθετα, είναι εφοδιασμένη με φιμέ τζάμια.

Σημειωτέον ότι οι υποψήφιοι πελάτες του Nuova 500 μπορούσαν εξ αρχής να επιλέξουν ανάμεσα σε 12 εξωτερικά χρώματα, 15 εσωτερικά χρώματα, 9 διαφορετικές ζάντες και 19 ετικέτες. Επίσης, μπορεί να παραγγελθεί με έναν τεράστιο αριθμό εσωτερικών χρωματικών συνδυασμών στο σαλόνι, με ενιαίους ή διαφορετικούς χρωματισμούς στα καθίσματα, στο ταμπλό και στο τιμόνι. Συνολικά, υπάρχουν 549.936 διαφορετικοί πιθανοί συνδυασμοί εξοπλισμών, χρωματισμών, αξεσουάρ και επιγραφών. Ο αεροδυναμικός συντελεστής Cd στις βασικές εκδόσεις του μοντέλου είναι 0,325 - νούμερο καλό για αυτοκίνητο πόλης και μάλιστα της κατηγορίας Α. Ειδικότερα στην πληρέστερη έκδοση Fiat 500 Lounge είναι 0,359 λόγω των φαρδύτερων ελαστικών. Για την ιστορία, ο συντελεστής Cd του κλασικού Fiat 500 του 1957 ήταν στο εντυπωσιακό για την τότε εποχή 0,38.

Ένα επιπλέον αξιοσημείωτο σχεδιαστικό στοιχείο στο σαλόνι του σημερινού 500, είναι ο ρετρό πίνακας οργάνων του, που αποτελείται από έναν μόνο κύκλο, ώστε να παραπέμπει στον πίνακα οργάνων του θρυλικού Fiat 500 του 1957, και ενσωματώνει όλα τα όργανα και τις ενδείξεις μέσα σε εσωτερικούς ομόκεντρους κύκλους.

 Ενεργητική και παθητική ασφάλεια 

Το Fiat 500 του 2007 σχεδιάστηκε εξ αρχής με σκοπό να αποσπάσει την μέγιστη δυνατή διάκριση των 5 αστέρων στις δοκιμές πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης). Μάλιστα οι κατασκευαστές του ισχυρίστηκαν τότε ότι ήταν ικανό να αποσπάσει και το 6ο αστέρι, αν τυχόν εισαγόταν στην κλίμακα των crash test του Euro NCAP. Μία επιπλέον συνέπεια αυτού του παράγοντα, ήταν και οι σημαντικά αυξημένες εξωτερικές διαστάσεις του ως προς τον κλασικό προκάτοχό του. Κατά τις δοκιμές πρόσκρουσης, τον Αύγουστο του 2007, απέσπασε όντως την μέγιστη δυνατή βαθμολογία των 5 αστέρων στην προστασία των ενηλίκων και μάλιστα με το εντυπωσιακό για μοντέλο της κατηγορίας Α ποσοστό των 35 στους 37 πόντους. Συνολικά:Αποτελέσματα του Euro NCAP το 2007 για το Fiat 500.

 Προστασία ενηλίκων επιβατών = 
 Προστασία ανηλίκων επιβατών = 
 Προστασία πεζών = 

Όλα τα ευρωπαϊκών προδιαγραφών 500 φέρουν στάνταρ επτά αερόσακους: 2 μπροστινούς, 2 πλευρικούς, πλευρικούς οροφής και (για πρώτη φορά σε μοντέλο της κατηγορίας Α) αερόσακο γονάτων οδηγού. Μοναδική εξαίρεση είναι η βασική έκδοση Naked, η οποία όμως εξάγεται σε δευτερεύουσες αγορές. Επιπλέον, όλα φέρουν Σύστημα Αντιμπλοκαρίσματος Τροχών (ABS), Σύστημα Ελέγχου Πρόσφυσης (traction control system), Σύστημα Ελέγχου Ευστάθειας (ESP), Brake Assist (υδραυλική υποβοήθηση φρεναρίσματος πανικού), EBD (Ηλεκτρονικό Κατανεμητή Πέδησης) και σύστημα Hill Holder για υποβοήθηση στην εκκίνηση σε δρόμο με έντονα ανηφορική κλίση.

 Κινητήρες 

Όταν πρωτοπαρουσιάστηκε, το Fiat Nuova 500 προσφερόταν με τρία τετρακύλινδρα σε σειρά (Ι4) μηχανικά σύνολα: δύο βενζινοκινητήρες 1.242 cm³ και 1.368 cm³, και έναν turbodiesel 1.248 cm³. Ο κινητήρας πετρελαίου διαφημίστηκε επίσημα ως 1.3 JTD Multijet, δηλαδή με κάπως ανακριβή στρογγυλοποίηση του κυβισμού, προκειμένου να διαφοροποιηθεί από τον σχεδόν ίδιου κυβισμού 1.2 λίτρων βενζίνης.

Όλοι οι κινητήρες του 500 πληρούσαν εξ αρχής τις ιδιαίτερα αυστηρές προδιαγραφές καυσαερίων Euro 5, πριν ακόμα τεθούν υποχρεωτικά σε ισχύ από την Ευρωπαϊκή Ένωση. Επιπλέον, ο πετρελαιοκινητήρας 1.3 JTD Multijet έφερε στάνταρ Φίλτρο Κατακράτησης Σωματιδίων (Diesel Particulate Filter / DPF).


Η ιστορική ειρωνεία ήταν ότι παρά το όνομα του μοντέλου και σε αντίθεση με τον κλασικό του πρόγονο, ο μικρότερος κυβισμός του νέου Fiat 500 ήταν αρχικά (τα τρία πρώτα χρόνια) 1.242 cm³ - νούμερο κατά πολύ μεγαλύτερο από τον κυβισμό 0.5 λίτρων του κλασικού Fiat 500 του 1957 - 1975.

Στο 80ό Σαλόνι Αυτοκινήτου της Γενεύης, ωστόσο, τον Μάρτιο του 2010, αποκαλύφθηκε και προστέθηκε ένας ακόμα βενζινοκινητήρας, ακόμα μικρότερου κυβισμού, μόλις 875 cm³, αλλά με turbo. Πρόκειται για τον 0.9 λίτρων TwinAir, ισχύος 85 hp, ο οποίος μάλιστα είναι 2-κύλινδρος σε σειρά (Ι2), με αποτέλεσμα την εξαιρετικά χαμηλή κατανάλωση καυσίμου. Εμπορικώς, προστέθηκε επίσημα στην παλέτα του Nuova 500 τον Αύγουστο του 2010, ενώ τον Μάιο του 2011, κέρδισε 4 βραβεία στον Διεθνή Διαγωνισμό Κινητήρα της Χρονιάς (International Engine of the Year)."News 18.5.2011". italiaspeed.com. 2011. http://www.italiaspeed.com/2011/cars/others/fiat_powertrain/05/international_engine_of_the_year/1705.html. Retrieved 2011-05-19. Τον Σεπτέμβριο του 2013 στο Σαλόνι Αυτοκινήτου της Φρανκφούρτης προστέθηκε η ισχυρότερη εκδοχή του κινητήρα 0.9 λίτρων TwinAir, με ιπποδύναμη 105 hp και 6-τάχυτο μηχανικό κιβώτιο.

 500 Abarth 

Στο 78ο Σαλόνι Αυτοκινήτου της Γενεύης, τον Μάρτιο του 2008, παρουσιάστηκε επίσημα τo 500 Abarth, η έκδοση υψηλών επιδόσεων του Fiat 500, ένα έτος μετά την επανίδρυση της σπορ εταιρείας Abarth.

Η κορυφαία έκδοση του 500 φέρει βενζινοκινητήρα 1.4 λίτρων, με IHI RHF3-P turbo, ισχύος 135 PS (99 kW; 133 hp) στις 5.500 στροφές το λεπτό και με ροπή 180 N·m (206 N·m στο λεγόμενο sport mode) στις 3.000 στροφές το λεπτό. Συνδυάζεται με 5-τάχυτο μηχανικό κιβώτιο C510, χαμηλότερη ανάρτηση, ηλεκτρική υποβοήθηση στο τιμόνι dual-drive (με κανονική και SPORT επιλογή ρύθμισης), ζάντες αλουμινίου 6,5 x 16 ιντσών, σπορ αισθητικής, με ελαστικά 195/45 R16 και 4 δισκόφρενα, με τα μπροστινά αεριζόμενα. Στο σαλόνι φέρει στάνταρ δείκτη πίεσης turbo, ένδειξη για ανάγκη αλλαγής ταχύτητας στο κιβώτιο, αλουμινένια πεντάλ και σύστημα δορυφορικής πλοήγησης Blue&Me, με τηλεμετρική απεικόνιση.

 500C 

Στο 79ο Σαλόνι Αυτοκινήτου της Γενεύης, τον Μάρτιο του 2009, παρουσιάστηκε επίσημα και μια έκδοση «ημι-κάμπριο», το Fiat 500C, ως ρετρό αναφορά στην υφασμάτινη οροφή του Fiat 500 του 1957 - 1975. Συγκεκριμένα, οι εξωτερικές διαστάσεις, οι κολώνες και τα τόξα του 500C παραμένουν ίδια εξωτερικά, πλην όμως φέρει ηλεκτρικά ρυθμιζόμενη υφασμάτινη οροφή, που ανοίγει και κλείνει σε 3 στάδια, με το πάτημα δύο κουμπιών, ακόμα και εν κινήσει, με ταχύτητα οχήματος έως και 60 χιλιόμετρα την ώρα. Επίσης, αν και για τον εξωτερικό παρατηρητή φαίνονται όλα αμετάβλητα, οι πλευρικές κολώνες και το πλαίσιο του μπροστινού παρμπρίζ έχουν λάβει περαιτέρω ενισχύσεις «κάτω από το δέρμα», για προστασία των επιβατών σε ενδεχόμενη ανατροπή του οχήματος.

Η έκδοση 500C προσφέρεται σε 11 εξωτερικά χρώματα, συν 3 διαφορετικά χρώματα για την υφασμάτινη οροφή: ανοιχτό κρεμ, σκούρο γκρι και σκούρο κόκκινο, έχοντας έτσι μεγάλη παλέτα χρωματικών συνδυασμών. Διατέθηκε σε 3 εκδόσεις εξοπλισμού:

 Pop - προστέθηκε το 2010, ίδιος εξοπλισμός με την αντίστοιχη του στάνταρ 500.
 Lounge - ίδιος εξοπλισμός με την αντίστοιχη του στάνταρ 500.
 Rock - με πληρέστερο εξοπλισμό και ελαστικά χαμηλού προφίλ. Η μοναδική αξιόλογη διαφορά στον εξοπλισμό των 3 εκδόσεων του 500C, ήταν η εισαγωγή έξτρα φώτων Xenon στους προβολείς.

Παραδόξως, το 500C λανσαρίστηκε πρώτα στο Ηνωμένο Βασίλειο, αμέσως μετά την παρουσίασή του, και σταδιακά εντός του 2009 στα άλλα κράτη της Ευρώπης, μεταξύ των οποίων και στην Ιταλία, ενώ στην Ελλάδα έφτασε στα τέλη του ίδιου έτους.

 500L 

Από τον Απρίλιο του 2012 έως τον Δεκέμβριο του 2022, παρήχθη και ένα μεγαλύτερων διαστάσεων μοντέλο, παρόμοιας αισθητικής με το Fiat Nuova 500, υπό την ονομασία Fiat 500L. Το 500L έχει έντονη αισθητική ομοιότητα, εξωτερικά και εσωτερικά, με το Nuova 500 και φέρει τους ίδιους κινητήρες με αυτό, πλην όμως βασίζεται σε άλλη πλατφόρμα και είναι αποκλειστικά 5-πορτο, σε αντίθεση με το αποκλειστικά 3-πορτο Nuova 500.

Το 500L παρουσιάστηκε στο 82ο Σαλόνι Αυτοκινήτου της Γενεύης, τον Μάρτιο του 2012, και κυκλοφόρησε στην Ευρώπη λίγους μήνες μετά, ενώ στις ΗΠΑ έφτασε την άνοιξη του 2013, ως μοντέλο της σεζόν (model year, έτος μοντέλου) του 2014.

 Ανανέωση του 2015 

Αν και η φιλοσοφία του 500 βασίστηκε στην αναβίωση μιας ρετρό αισθητικής και όχι σε κάποιο ριζικά καινοτόμο ντιζάιν, ωστόσο η «πλημμύρα» νεότερων και εμφανώς πιο σύγχρονων αυτοκινήτων πόλης στα μετέπειτα χρόνια μετά την εισαγωγή του, που είχε γίνει τον Ιούλιο του 2007, έκαναν επιτακτική την ανάγκη μιας ανανέωσης. Ο στόχος για το σχεδιαστικό τμήμα της Fiat ήταν δύσκολος, καθώς ήταν αναγκαίο να εκσυγχρονιστεί επαρκώς η εικόνα του 500, χωρίς όμως υπερβολές που θα το έκαναν να ξεφύγει από την αναγνωρίσιμη σχεδιαστική ταυτότητα του κλασικού προγόνου του, των ετών 1957 - 1975.

Τελικώς, η νέα εκδοχή των 500 και 500C παρουσιάστηκε επίσημα στις 4 Ιουλίου 2015, στην επέτειο των 8 ετών από την αρχική παρουσίαση του μοντέλου (4 Ιουλίου 2007, που ήταν ακριβώς 50 χρόνια μετά την παρουσίαση του πρώτου Fiat 500, στις 4 Ιουλίου 1957), και μπήκε σχεδόν ταυτόχρονα στη μαζική παραγωγή, για τη σεζόν του 2016. Το μήκος του ανανεωμένου Fiat 500 έφτασε στα 3.571 χιλιοστά, αυξημένο κατά 25 χιλιοστά, αλλά το πλάτος, το ύψος και το μεταξόνιο παρέμειναν εντελώς αμετάβλητα. Αισθητικά, το 500 απέκτησε λίγο διαφορετικά μπροστινά φώτα, ενώ τα επίσης νέα, τεχνολογίας LED φώτα ημέρας να είναι από κάτω τους και να έχουν το σχήμα των μηδενικών του σήματος του 500. Μια έντονη ανανέωση έγινε και στα πίσω φώτα, τα οποία μοιάζουν πλέον με έναν δακτύλιο γύρω από ένα πλαστικό στο χρώμα του αμαξώματος, ενώ απέκτησαν και αυτά τεχνολογία LED. Επίσης, όλα τα 500 και 500C απέκτησαν μια τρισδιάστατη κάτω μπροστινή γρίλια, νέου σχεδιασμού, με διακόσμηση από χρώμιο, και στην οποία τοποθετήθηκαν τα φώτα ομίχλης. Παράλληλα, εμφανίστηκαν και νέες χρωματικές επιλογές, καθώς και νέας σχεδίασης ζάντες αλουμινίου 15 και 16 ιντσών.

Στο σαλόνι, η πιο εμφανής διαφορά ήταν στο ταμπλό, με νέους διακόπτες, νέο τιμόνι και έναν πίνακα οργάνων με πιο σύγχρονα ψηφιακά γραφικά. Επίσης, όλοι πλέον οι κινητήρες του Fiat 500 πληρούσαν τις ακόμα πιο αυστηρές προδιαγραφές καυσαερίων Euro 6. Ειδικότερα στην Ευρώπη, η νεότερη αυτή εκδοχή του 500 διατίθεται σε 3 εκδόσεις εξοπλισμού:

 Pop
 Pop Star
 Lounge

Η εμπορική άφιξη του Fiat 500 facelift στην Ελλάδα έγινε στα μέσα Σεπτέμβριου του 2015, ενώ ειδικότερα η έκδοση με τον κινητήρα ντίζελ έφτασε, όπως και σε όλα τα κράτη της Ευρώπης, στις αρχές του 2016.

 Διακρίσεις 

Από το λανσάρισμά του μέχρι σήμερα, το Fiat Nuova 500 έχει κερδίσει μεγάλο αριθμό βραβείων και συγκεκριμένα τα εξής:

 Την προτίμηση των αναγνωστών του βρετανικού «What Car?» για το 2007.
 Τον τίτλο Car of the Year 2007 από το περιοδικό CAR Magazine.
 Το βραβείο του EuroCarBody για το 2007.
 Τον τίτλο του Ευρωπαϊκού Αυτοκινήτου της Χρονιάς για το 2008, όπως προαναφέρθηκε στην εισαγωγή.
 Τον τίτλο του Ομορφότερου Αυτοκινήτου Διεθνώς, στην κατηγορία των αυτοκινήτων πόλης.
 Τον τίτλο AUTO EUROPA 2008.
 Τον τίτλο Best Small Car 2007 από το Fifth Gear.
 Τον τίτλο Best City Car 2007 από το περιοδικό Top Gear.
 Το βραβείο Auto 1 Europa 2008, από το γερμανικό Auto Bild.
 Το βραβείο Green Car of the Year του βρετανικού «What Car?» για το 2008.
 Το βραβείο Best City Car 2008, από το Auto Express.
 Το βραβείο Best Supermini/City Car Award 2008, από το evecars.com.
 Επίσης και οι αναγνώστες του evecars.com το ψήφισαν ως το Sexiest Car of 2008.
 Παράλληλα, αναδείχθηκε Best Compact Car Consumers' Choice Award-Car of the Year και στην Ιαπωνία.
 Το βραβείο Παγκόσμιο Ντιζάιν της Χρονιάς (World Car Design of the Year) για το 2009.
 Τον τίτλο Best City Car 2009 από το περιοδικό Auto Express.
 Το οικολογικό βραβείο «Green Car of the year» του «What Car?», στην κατηγορία των αυτοκινήτων πόλης, για το 2010.
 Την 1η θέση στην μελέτη του J.D. Power & Associates «Vehicle Owner Satisfaction Study» στη Γερμανία, για το 2011.
 Το βραβείο «Best City Car» (Καλύτερο Αυτοκίνητο Πόλης) στο Fleet World Honours, το 2011.
 Το 2011, ο 2-κύλινδρος κινητήρας TwinAir 0.9 λίτρων του Fiat 500 κέρδισε 4 βραβεία στον Διεθνή Διαγωνισμό Κινητήρα της Χρονιάς (International Engine of the Year).

 Αναφορές 

 Βιβλιογραφία 
 Bart Goossens, «Roberto Giolito et la Fiat 500. Religieuse inspiration», in Touring Explorer, 4/2008, p. 84-87.

 Πηγές 
 Πρώτη γνωριμία με το νέο Fiat 500 από το περιοδικό 4Τροχοί (Ιούλιος 2007)
 Πρώτη δοκιμή του Fiat 500C από το περιοδικό 4Τροχοί (Ιούλιος 2009)
 Πρώτη δοκιμή του 2-κύλινδρου Fiat 500 TwinAir από το περιοδικό 4Τροχοί (Αύγουστος 2010)
 Οδηγούμε: Fiat 500 facelift / 4Τροχοί (17 Ιουλίου 2015)
 All about the new Fiat 500

 Εξωτερικοί σύνδεσμοι 

 Η επίσημη διεθνής ιστοσελίδα των Fiat 500 και Fiat 500L 
 Η επίσημη Αμερικανική ιστοσελίδα των Fiat 500 και Fiat 500L
 Η επίσημη Ελληνική ιστοσελίδα του Fiat 500
 Η επίσημη Ελληνική ιστοσελίδα του Fiat 500C
  Η επίσημη διεθνής ιστοσελίδα του Fiat 500 Abarth
 TimesOnline 500 Page 

Κατηγορία:Αυτοκίνητα πόλης
500